62024CJ0045_RES
Cauza C‑45/24
Verein für Konsumenteninformation
împotriva
Koninklijke Luchtvaart Maatschappij NV
(cerere de decizie preliminară formulată de Oberster Gerichtshof)
Hotărârea Curții (Camera a patra) din 15 ianuarie 2026
„Trimitere preliminară – Transport aerian – Regulamentul (CE) nr. 261/2004 – Articolul 8 alineatul (1) – Rambursarea prețului unui bilet în cazul anulării zborului – Comisionul perceput de o persoană care acționează ca intermediar între pasager și operatorul de transport aerian la momentul achiziționării biletului – Condiții de includere – Cuantumul comisionului pretins stabilit fără știrea operatorului de transport aerian – Sarcina probei”
Transporturi – Transport aerian – Regulamentul nr. 261/2004 – Compensare și asistență a pasagerilor – Rambursarea prețului biletului în cazul anulării unui zbor – Calcul – Luare în considerare a comisionului perceput de o persoană care acționează ca intermediar între pasager și operatorul de transport aerian la momentul achiziționării biletului – Condiții – Necesitatea ca operatorul de transport aerian să cunoască cuantumul exact al comisionului – Inexistență
[Regulamentul nr. 261/2004 al Parlamentului European și al Consiliului, art. 2 lit. (f), art. 5 alin. (1) lit. (a) și art. 8 alin. (1) lit. (a)]
(a se vedea punctele 30-41 și dispozitivul)
Rezumat
Sesizată cu titlu preliminar de Oberster Gerichtshof (Curtea Supremă, Austria), Curtea precizează jurisprudența sa referitoare la obligația care revine unui operator de transport aerian de a rambursa pasagerului, în cazul anulării unui zbor, comisionul plătit unui terț care acționează ca intermediar la cumpărarea biletului de avion.
Mai mulți pasageri aerieni au cumpărat bilete de avion pe portalul de rezervare al Opodo, o agenție de voiaj certificată de International Air Transport Association (IATA) și autorizată să emită bilete de avion pentru Koninklijke Luchtvaart Maatschappij NV (denumită în continuare „KLM”), compania aeriană care opera zborurile în cauză. Suma totală plătită de pasageri cuprindea prețul biletelor, precum și un comision de intermediere corespunzător cumpărării acestor bilete de pe portalul Opodo.
În urma anulării zborurilor, pasagerii au obținut de la KLM rambursarea prețului biletelor, cu excepția comisionului de intermediere. Verein für Konsumenteninformation (Asociația pentru Informarea Consumatorilor, Austria, denumită în continuare „VKI”), căreia pasagerii i‑au cedat creanțele privind rambursarea costului biletelor, a introdus o acțiune împotriva KLM pentru a obține plata sumei corespunzătoare comisionului de intermediere, susținând că acesta trebuia inclus în rambursarea costului biletelor. Prima instanță a admis această acțiune. În urma apelului declarat de KLM la Landesgericht Korneuburg (Tribunalul Regional din Korneuburg, Austria), această hotărâre a fost însă infirmată.
În acest context, Curtea Supremă, instanța de trimitere în speță, a fost sesizată cu un recurs formulat de VKI. Având îndoieli cu privire la interpretarea articolului 8 alineatul (1) litera (a) din Regulamentul nr. 261/2004 (
1
), instanța de trimitere a hotărât să suspende judecarea cauzei pentru a sesiza Curtea cu titlu preliminar. Aceasta solicită Curții să se pronunțe în special asupra modalităților în care operatorul de transport aerian trebuie să fie informat cu privire la existența și la cuantumul exact al comisionului de intermediere în scopul includerii acestui comision în prețul total al biletului de avion care trebuie rambursat în temeiul acestei dispoziții, precum și asupra problemei cui îi revine sarcina probei în ceea ce privește cunoașterea existenței comisionului menționat.
Aprecierea Curții
Mai întâi, Curtea arată că, potrivit articolului 8 alineatul (1) litera (a) din Regulamentul nr. 261/2004 coroborat cu articolul 5 alineatul (1) litera (a) din același regulament, revine operatorului de transport aerian, în cazul anulării unui zbor, sarcina de a oferi pasagerilor aerieni în cauză asistență care constă în a le oferi posibilitatea de a alege printre altele rambursarea costului biletului, la prețul de achiziție. Modul de redactare a articolului 8 alineatul (1) litera (a) stabilește o legătură directă între noțiunea de „bilet” și expresia „preț de achiziție”, un asemenea bilet putând fi achiziționat fie direct de la operatorul de transport aerian, fie printr‑un intermediar precum printre alții agentul autorizat al acestuia, vizat la articolul 2 litera (f) din același regulament.
Pe de altă parte, Curtea precizează că diferitele elemente ale unui bilet, printre care prețul său, în ipoteza în care acest bilet nu este emis de către operatorul de transport aerian însuși, trebuie în orice caz să fie autorizate de acesta. Astfel, comisionul de intermediere, în calitate de element component al prețului biletului de avion, trebuie considerat necesar și, prin urmare, „inevitabil” pentru a putea beneficia de serviciile propuse de acest operator de transport aerian.
În continuare, Curtea reține că achiziționarea biletului de avion prin intermediar constituie o „tranzacție unică” în măsura în care comisionul de intermediere face parte din prețul biletului, în sensul articolului 8 alineatul (1) litera (a) din Regulamentul 261/2004. Acest comision de intermediere este, așadar, indisociabil de prețul biletului de avion, întrucât nu poate fi înlăturat de pasager la momentul achiziționării biletului. În aceste împrejurări, perceperea unui asemenea comision, ca o componentă „inevitabilă” a prețului biletului de avion, trebuie considerată ca fiind autorizată de operatorul de transport aerian și, prin urmare, ca trebuind să fie rambursată în temeiul dispoziția sus‑menționate.
Curtea adaugă totodată că, atunci când acest operator de transport aerian acceptă ca intermediarul să emită și să elibereze bilete de avion în numele și pe seama sa, se poate presupune că operatorul de transport aerian respectiv cunoaște în mod necesar practica comercială a acestui intermediar care constă în perceperea unui comision de intermediere de la pasagerii aerieni la achiziționarea biletelor de avion, chiar și în lipsa oricărei clauze contractuale explicite prevăzute în acest scop.
În sfârșit, Curtea subliniază că nu este necesar ca operatorul de transport aerian să cunoască cuantumul exact al comisionului de intermediere pentru ca pasagerul al cărui zbor a fost anulat să poată obține rambursarea acestuia. Astfel, dacă s‑ar impune operatorului de transport să cunoască cuantumul comisionului, acest lucru ar putea determina operatorul de transport să încerce să refuze rambursarea, pentru motivul că nu a fost informat cu privire la cuantumul exact al comisionului de intermediere. Într‑o asemenea situație, pasagerul ar putea fi constrâns să se întoarcă împotriva intermediarului pentru a obține rambursarea prețului biletului care include cuantumul comisionului de intermediere cu riscul ca o astfel de procedură să întârzie rambursarea și să genereze costuri suplimentare, chiar disproporționate, pentru pasagerul menționat. Un asemenea rezultat ar fi, așadar, contrar obiectivului de a asigura un înalt nivel de protecție a pasagerilor aerieni, astfel cum este enunțat în cuprinsul considerentului (1) al Regulamentului nr. 261/2004, precum și simplificării procedurilor de rambursare instituite de acesta din urmă.
În același sens, o asemenea interpretare ar putea determina pasagerul aerian să renunțe la posibilitatea de a recurge la un intermediar și să prefere rezervarea directă la operatorul de transport aerian, deși prețul biletului de avion eliberat de un asemenea intermediar s‑ar putea dovedi mai avantajos din punct de vedere financiar.
Prin urmare, Curtea declară că articolul 8 alineatul (1) litera (a) din Regulamentul nr. 261/2004 coroborat cu articolul 5 alineatul (1) litera (a) din acesta trebuie interpretat în sensul că prețul biletului de avion care trebuie luat în considerare pentru stabilirea cuantumului rambursării datorate de operatorul de transport aerian unui pasager în cazul anulării unui zbor include diferența dintre suma plătită de pasager și cea primită de acest operator de transport aerian, care corespunde unui comision perceput de o societate, care a intervenit ca intermediar, fără a fi necesar ca operatorul de transport aerian menționat să cunoască cuantumul exact al acestui comision.
(
1
)	Regulamentul (CE) nr. 261/2004 al Parlamentului European și al Consiliului din 11 februarie 2004 de stabilire a unor norme comune în materie de compensare și de asistență a pasagerilor în eventualitatea refuzului la îmbarcare și anulării sau întârzierii prelungite a zborurilor și de abrogare a Regulamentului (CEE) nr. 295/91 (JO 2004, L 46, p. 1, Ediție specială, 07/vol. 12, p. 218, rectificări în JO 2016, L 94, p. 17, și JO 2023, L 39, p. 67).